# Caius Caecilius Metellus Caprarius

### A Wikipédiából, a szabad lexikonból.

Caius Caecilius Metellus Caprarius (Kr. e. 2. század - Kr. e. 1. század) római politikus és hadvezér, az előkelő, plebejus származású Caecilia gens Metellus-ágához tartozott. Quintus Caecilius Metellus Macedonicus, Kr. e. 143. consuljának fia volt. Fivérei, Quintus, Lucius és Marcus is mind elérték a consuli rangot.

Ragadványnevének (latinul agnomen) eredete bizonytalan. Kr. e. 133-ban Scipio alatt szolgált Numantia ostrománál, aki igen ellenségesen viselkedett vele. Ez feltehetően nem saját hibáinak volt köszönhető, hanem - mint Cicero is írja - az atyja és Scipio közti politikai ellentétnek.

Kr. e. 115-ben consuljelöltként fivéreivel együtt vitte apja holttestét a halotti máglyára. Ekkor még nem nyerte el a magistraturát, ám Kr. e. 113-ban Cnaeus Papirius Carbo kollégájaként consul lett. Ilyen minőségben Macedonia provinciából kiindulva végleg legyőzte a thrákokat. Gyors sikerei eredményeképpen még abban az évben, a Szardínia szigetét előző évben pacifikáló Marcus bátyjával közösen triumphust tarthatott. Kr. e. 102-ben unokatestvérével, Quintus Numidicusszal közösen viselte a censori tisztséget. Kr. e. 99-ben Lucius bátyjához hasonlóan közbenjárt a senatusban Numidicus hazahívásáért.

## [szerkesztés] Források

- Dictionary of Greek and Roman Biography and Mythology. Szerk.: William Smith (1870)

A lap eredeti címe "http://hu.wikipedia.org../../../c/a/i/Caius_Caecilius_Metellus_Caprarius_ea95.html"

Kategóriák: Római hadvezérek, katonák | Római politikusok

##### Views

- Szócikk
- Vitalap
- Aktuális változat

##### Keresés